16. ΝΟΜΟΘΕΤ. ΔΙΑΤΑΓΜΑ της 4/4 Μαΐου 1946 Περί τροποποιήσεως και συμπληρώσεως των ισχυόντων Νόμων «περί συστάσεως εν εκάστω Νομώ Επιτροπών επί της Δημοσίας Ασφαλείας». Εκυρώθη και ετροποποιήθη δια του νόμ. 41/1946 (κατωτ. αριθ. 17). Άρθρ.1-2.(Τροποποιούνται το άρθρ. 1 και η παρ. 7 του άρθρ. 2 Ν.Δ. 19/21 Απρ. 1924). Άρθρ.3.-1.Συνιστάται δευτεροβάθμιος Επιτροπή Δημοσίας Ασφαλείας παρά τη έδρα εκάστου Εφετείου. Η Επιτροπή αύτη αποτελείται εκ του Νομάρχου της έδρας του εφετείου, του Προέδρου και Εισαγγελέως Εφετών ή των νομίμων αναπληρωτών των. Ο Νομάρχης αντικαθίσταται εν Αθήναις μεν υπό ενός Διευθυντού του Υπουργείου Δημοσίας Τάξεως, οριζομένου υπό του Υπουργού, εν ταις έδραις δε των Γενικών Διοικήσεων υπό του Γενικού Διοικητού, τούτου δε απόντος ή κωλυομένου υπό του νομίμου αναπληρωτού του. 2.Πρόεδρος της Επιτροπής ταύτης είναι ο Γενικός Διοικητής ή ο Νομάρχης, εν κωλύματι δε τούτων ο Πρόεδρος Εφετών και εν κωλύματι τούτου ο Εισαγγελεύς Εφετών. 3.Εις τας Επιτροπάς ταύτας μετέχει ως Εισηγητής άνευ ψήφου ο Ανώτερος Διοικητής Χωροφυλακής και όπου δεν υπάρχει τοιούτος ο εν τη έδρα Διοικητής Χωροφυλακής, εις ας δε πόλεις λειτουργεί ο θεσμός της Αστυνομίας Πόλεων, ο οικείος Αστυνομικός Διευθυντής «αποκλειστικώς δια τας υποθέσεις της δικαιοδοσίας της Αστυνομίας των Πόλεων. Δια πάσας τας λοιπάς η αρμοδιότης ανήκει εις τον οικείον εκπρόσωπον αξιωματικόν της Χωρ/κής». Τα εντός « » προσετέθησαν δια του άρθρου τρίτου του κυρωτικού νόμ. 41/1946 (κατωτ. αριθ. 17). 4.Αι τε πρωτοβάθμιοι και δευτεροβάθμιοι Επιτροπαί, συγκαλούμεναι επιμελεία του Προέδρου, υποχρεούνται όπως αποφαίνωνται εντός τριών ημερών από της υποβολής μεν της σχετικής προτάσεως υπό του οικείου Αστυνομικού Διοικητού ή Διευθυντού αι πρωτοβάθμιοι, από της συζητήσεως δε αι δευτεροβάθμιοι. 5.Ο υπό των Επιτροπών Δημοσίας Ασφαλείας εκτοπισμός υπαλλήλου τινος ή υπηρέτου του Δημοσίου, ή των Νομικών Προσώπων Δημοσίου Δικαίου, συνεπάγεται αυτοδικαίως και την παραπομπήν τούτου εις το οικείον υπηρεσιακόν Συμβούλιον με το ερώτημα της απολύσεως. Από της τελεσιδικίας της αποφάσεως περί εκτοπίσεως ο εκτοπισθείς υπάλληλος ή υπηρέτης τίθεται εκτός υπηρεσίας και στερείται απασών των αποδοχών του. Αι διατάξεις της άνω παρ. 5 έχουν εφαρμογήν και επί των υπαλλήλων περί ων το άρθρ. 1 του Θ΄ψηφίσματος. (Βλ. άρθρ. 4 Α.Ν. 511/47 κατωτ. αριθ.21). Άρθρ.4.-Η ισχύς του παρόντος υποβληθησομένου εις την Βουλήν προς κύρωσιν άρχεται από της δημοσιεύσεώς του εις την Εφημερίδα της Κυβερνήσεως. 